De Lille: ‘Kriminele aanklagte ŉ poging om my naam te onteer’Patricia de Lille. Foto: Twitter Patricia de Lille, burgemeester van Kaapstad, het bevestig dat sy in kennis gestel is van ŉ kriminele aanklag wat teen haar aanhangig gemaak is oor bewerings van oomkoopgeld – iets wat sy as totale “nonsens” bestempel het. Die DA, De Lille se eie party, het dié kriminele aanklagte teen haar aanhanging gemaak ná ŉ sakeman van Vanderbijlpark beweer het dat sy betaling gevra het vir ŉ moontlike ooreenkoms wat brandblussers betref. Die burgemeester het glo die sakeman Anthony Faul “genader vir ŉ betaling van R5 miljoen”. Dié aanklagte kom te midde van ŉ mosie van wantroue wat De Lille ook in die gesig staar. “Ek is deur die polisie in kennis gestel dat ŉ kriminele klag teen my aanhangig gemaak is deur die DA-leierskap, wat verband hou met die beweerde werwing van omkoopgeld van Anthony Faul in Januarie 2013,” het De Lille gesê. “Ek en my prokureurs het die geleentheid gekry om op hierdie nuwe bewering deur die party te reageer, maar kon dit ongelukkig nie in ŉ kort tyd doen nie, aangesien al die e-posdata ingesamel moes word.” Sy sê die DA het onmiddellik met ŉ veldtog begin om haar as korrup uit te beeld, en het die tydsberekening van die aanklagte ten sterkste bevraagteken. De Lille het vroeër na die DA en Faul gekap en gesê die aanklagte teen haar is pogings om haar “naam te onteer”. Sy het gesê dit kom voor asof die “haas om van haar ontslae te raak” desperate hoogtes bereik het. “Waarom kom hierdie man, Anthony Faul, nou gerieflik na vore terwyl die DA my oor ander sake aankla? Waarom het hy eers na die DA gegaan in plaas van die polisie? Waarom het hy byna vyf jaar gewag voor hy dié bewerings gemaak het? Dit wil voorkom of dit die jongste is in ŉ reeks bewegings om my reputasie skade te berokken deur aan enigiets te gryp en die media in te lig nog voor die bewerings behoorlik getoets is. “Ek het herhaaldelik gevra vir ŉ regverdige proses, maar die manier hoe die saak hanteer word en hoe ek behandel word, is klaarblyklik ŉ poging om die publiek se persepsie teen my te verander, in plaas daarvan dat ek ŉ regverdige geleentheid gebied word om my saak te stel en om die bewerings behoorlik te ondersoek.” Die mosie van wantroue-debat teen die burgemeester vind op 15 Februarie plaas.